FI Euroopan unionin virallinen lehti CE 84/186

(2004/C 84 E/0226)

KIRJALLINEN KYSYMYS E-0258/04

esittäjä(t): Olivier Dupuis (NI) komissiolle

(3. helmikuuta 2004)

Aihe: Kambodzan opposition jäsenien murhat

Viime tammikuun 22. päivänä kambodžalainen ammattiyhdistysjohtaja Chea Vichea murhattiin keskellä päivää Phnom Penhin keskustassa. 3 6-vuotias Chea Vichea oli Kambodžan kuningaskunnan työntekijöiden itsenäisen ammattiyhdistyksen puheenjohtaja. Tämän liikkeen hän oli itse perustanut oppositiojohtajan Sam Rainsyn kanssa vuonna 1996. Yli 38 000-jäsenisenä se on ylivoimaisesti toimeliain ja tärkein ammattiyhdistys. Viime vuoden heinäkuussa Chea Vichea oli saanut matkapuhelimeensa tappouhkaus-puheluita sekä -viestejä. Poliisi oli onnistunut tunnistamaan viestit lähettäneen henkilön, mutta koska kyse oli hyvin vaikutusvaltaisesta henkilöstä, poliisi oli ilmoittanut Chea Vichealle, ettei se voinut suojella häntä ja oli neuvonut Vicheaa lähtemään maasta. Chea Vichea oli tehnyt ilmoituksen tästä tapahtumajaksosta myös Yhdistyneiden kansakuntien ihmisoikeustoimistoon. Yhdysvaltojen ulkoasiainministeriö on välittömästi ja tiukkasanaisesti tuominnut tämän murhan, joka on viimeisin tapaus pitkässä poliittisten tappojen ja tappoyrityksien sarjassa, joka on kohdistunut viime kuukausien ja viime viikkojen aikana Sam Rainsyn puolueen jäseniin. Tämä oppositiopuolue muodostaa yhdessä FUNSINPEC-puolueen kanssa Demokraattisen liiton. Esimerkiksi viime tammikuun 10. päivänä murhattiin Lay Kong. Saman kohtalon kokivat 15. tammikuuta Chhin La ja Keo Chan. Sen sijaan Chhoeum Chhoeung onnistui 16. tammikuuta kuin ihmeen kautta pelastumaan murhayrityksestä paeten alueensa Sam Rainsy-puolueen (PSR) päämajaan. Useat politiikantuntijat katsovat vastuun tästä jännitteiden ja terroritekojen ilmapiiristä kuuluvan pääministeri Hun Senille ja hänen lähipiirilleen, joiden tarkoituksena on alistaa oppositio pääministerin mielivaltaan uuden hallituksen muodostamisessa.

Onko komissio reagoinut virallisesti näihin murhiin, joiden uhreiksi poliittiset henkilöt ja aktivistit ovat viime viikkojen aikana Kambodžassa joutuneet? Mihin aloitteisiin se on ryhtynyt tai aikoo ryhtyä ilmaistakseen pääministeri Hun Senille, että näitä toimintatapoja on ehdottomasti mahdotonta hyväksyä? Eikö komissio katso, että tällainen tilanne vaatisi kansainvälisen yhteisön voimakasta ja samansuuntaista väliintuloa? Eikö komissio katso, että se voisi ehdottaa neuvostolle yhteisen aloitteen tekemistä Yhdysvaltojen, Japanin ja Australian kanssa päästäkseen tehokkaan yhteistyön avulla kehittämään poliittista ratkaisua vakavaan kriisin, johon Kambodža on joutunut tällä hetkellä?

Christopher Patteriin komission puolesta antama vastaus

(4. maaliskuuta 2004)

Komissio yhtyy täysin arvoisan parlamentin jäsenen esittämiin huolenaiheisiin, jotka koskevat viimeaikaista väkivaltaa ja sitä pelon ja rankaisemattomuuden ilmapiiriä, joka vallitsee edelleen Kambodžassa.

Komissio toivoo vilpittömästi, että Kambodžan viranomaiset ryhtyvät asianmukaisia oikeusmenettelyjä noudattaen kaikkiin tarvittaviin toimiin viimeaikaisten väkivaltaisuuksien selvittämiseksi. Komissio kannattaa myös sitä, että kaikkia Kambodžan poliittisia puolueita kehotetaan jatkamaan neuvotteluja rakentavasti ja rauhanomaisesti, jotta uusi hallitus voitaisiin muodostaa nopeasti.

Komissio ja jäsenvaltiot jatkavat Phnom Penhissä Kambodžan tilanteen tiivistä seurantaa, ja ne ovat valmiita harkitsemaan uusia toimia, joilla voitaisiin löytää ratkaisu tähän poliittiseen umpikujaan.